b'\n_START_ARTICLE_\nKnjiga lem\n_START_PARAGRAPH_\nKnjiga lem je matemati\xc4\x8dno delo, ki ga je Tabit ibn Kora pripisoval Arhimedu, \xc4\x8deprav je avtorstvo knjige vpra\xc5\xa1ljivo. Delo vsebuje petnajst izrekov (trditev) o zna\xc4\x8dilnostih kroga in kro\xc5\xbenice._NEWLINE_Knjigo lem je v arab\xc5\xa1\xc4\x8dino prvi predstavil ibn Kora. Avtorstvo je pripisal Arhimedu. Leta 1661 je arabski rokopis v latin\xc5\xa1\xc4\x8dino prevedel Abraham Ecchellensis, uredil pa ga je Giovanni Alfonso Borelli. Latinska izdaja je bila izdana pod naslovom Liber Assumptorum. Thomas Little Heath je Heiburgovo latinsko delo prevedel v angle\xc5\xa1\xc4\x8dino pod naslovom Book of Lemmas v svojem delu The Works of Archimedes._NEWLINE_V knjigi je predstavljenih ve\xc4\x8d geometrijskih likov, med njimi na primer arbelos in salinon, in geometrijskih konstrukcij, kot sta Arhimedov dvoj\xc4\x8dek in Paposova veriga.'